Regering vra hulp met kos vir bejaardesLindiwe Zulu spreek die media Saterdag toe. (Foto: Jairus Mmutle/GCIS) Die regering doen wat hy kan, maar bure van bejaardes moet asseblief seker maak hulle gaan nie ten gronde nie en die staat laat weet as daar ernstige probleme is, het die minister van maatskaplike ontwikkeling, Lindiwe Zulu, Saterdag gevra. Sy het gesê maatskaplike werkers word tans op ongekende skaal ontplooi en die departement is besig om werklose gekwalifiseerde maatskaplike werkers te nader en te betrek, maar die departement is bekommerd dat hulle mense gaan oorslaan, veral waar die kinders nie by die bejaarde woon nie, maar na die bejaarde omsien. Gevalle van bejaardes in nood moet aangemeld word by 0800 428 428. Dieselfde nommer word vir aanmelding van huishoudelike geweld gebruik, en bure is gevra om huishoudelike geweld aan te meld omdat die slagoffers nie altyd kan nie. Zulu het, soos die minister in die presidensie, Jackson Mthembu, die Suid-Afrikaners van harte bedank wat gehoor gee aan die algehele landwye afsondering. Wat welsynstoelaes betref, het Zulu herhaal dat ouderdomstoelaes en ongeskiktheidstoelaes Maandag en Dinsdag uitbetaal word by al die gewone punte, en die res van die toelaes Woensdag. Sosiale afstandelikheid sal afgedwing word. Oor die huisvesting van haweloses het Zulu uitgewys baie haweloses – veral dwelmverslaafdes – weier om gehuisves te word en kla dan by die media omdat hulle nie gehuisves word nie. Dr. Blade Nzimande spreek die media Saterdag toe. (Foto: Jairus Mmutle/GCIS) Dr. Blade Nzimande, minister van hoër onderwys, het gesê die akademiese jaar sal vanjaar voltooi word. Dieselfde versekering is deur die minister van basiese onderwys, Angie Motshekga, gegee oor die skooljaar. Skole en universiteite sal heropen nadat die afsonderingstydperk verby is. Intussen het welvarende Suid-Afrikaners voortgegaan met groot skenkings aan die stryd teen die koronavirus. Lede van die Motsepe-familie het hulle met ŉ skenking van R1 miljard by die Ruperts en Oppenheimers aangesluit. Die sakereus Christo Wiese skenk 40 000 vyfliterbottels water per dag. Wat watervoorsiening betref, is 41 000 watertenks op pad na hulpbehoewende gemeenskappe. Watervoorsieningsprobleme moet aangemeld word by 0800 200 200. Voorts is die land se ergste plakkerskampe, waar sosiale afstandelikheid onmoontlik is weens te veel mense per pondok en pondokke te naby aan mekaar is, geïdentifiseer. Inwoners sal tydelik na staatsgrond elders verskuif word, het die minister van water, sanitasie en menslike nedersettings, Lindiwe Sisulu, gesê. Sy meen die ergste voorbeelde is by Duncan Village in Oos-Londen, Kennedy Road in Durban, en die Kaapse plakkerskampe Kosovo in Khayelitsha en Dunoon naby Table View.